b'\n_START_ARTICLE_\nBahir\n_START_PARAGRAPH_\nBahir (hebr. \xd7\xa1\xd6\xb5\xd7\xa4\xd6\xb6\xd7\xa8 \xd7\x94\xd6\xb7\xd7\x91\xd6\xb8\xd6\xbc\xd7\x94\xd6\xb4\xd7\x99\xd7\xa8 \xe2\x80\x9ePra\xc5\xa1vies\xc4\x97jimo knyga\xe2\x80\x9c) \xe2\x80\x93 anoniminis mistinis tekstas, laikomas vienu pagrindini\xc5\xb3 kabalos \xc5\xa1altini\xc5\xb3 \xc5\xa1alia Sefer Yetzirah, Zohar ir kt. Knyga tradici\xc5\xa1kai priskiriama I a. \xc5\xa0v. Ra\xc5\xa1to \xc5\xbeinovui Nehunijai ben haKanai (rabino Jochanano ben Zakajaus am\xc5\xbeininkui). Pirmieji knygos \xc5\xbeod\xc5\xbeai skamba taip: "Rabinas Nehunija ben haKana pasak\xc4\x97". Jud\xc4\x97j\xc5\xb3 literat\xc5\xabroje tekstai da\xc5\xbenai \xc4\xafvardijami pagal j\xc5\xb3 pirmuosius \xc5\xbeod\xc5\xbeius, tad Sefer Bahir nuo pat jos pasirodymo prilipo pavadinimas "Midra\xc5\xa1 rabi Nehunija ben ha-Kanah"._NEWLINE_Pirm\xc4\x85 kart\xc4\x85 ji buvo paleista \xc4\xaf apyvart\xc4\x85 XII a. piet\xc5\xb3 Pranc\xc5\xabzijoje. Istorikai sp\xc4\x97ja, kad para\xc5\xa1\xc4\x97 j\xc4\x85 tuo metu gyven\xc4\x99s rabinas Icchakas Sagi Nehor, dar vadinamas Izaoku Akluoju. Autoritetingasis Nachmanidas jau cituoja \xc5\xa1\xc4\xaf veikal\xc4\x85, \xc4\xafvardindamas j\xc4\xaf kaip "Rabino Nehunijos ben haKanos midra\xc5\xa1\xc4\x85". Ta\xc4\x8diau viduram\xc5\xbei\xc5\xb3 kabalistai \xc4\x97m\xc4\x97 j\xc4\x85 vadinti Sefer haBahir - \xc5\xa0viesioji knyga, pagal pirmajame skirsnyje cituojam\xc4\x85 Jobo knygos eilut\xc4\x99: "Kartais \xc5\xbemon\xc4\x97s negali \xc5\xbei\xc5\xabr\xc4\x97ti \xc4\xaf saul\xc4\x99, ji per \xc5\xa1viesi (bahir) danguje" (Job 37:21).\n_START_SECTION_\nAutoryst\xc4\x97 ir \xc5\xa1altiniai\n_START_PARAGRAPH_\nKabalos tradicija priskiria tekst\xc4\x85 Mi\xc5\xa1nos laikotarpio rabinui Nehunijai (apie I a.). Viduram\xc5\xbei\xc5\xb3 kabalistai liudija, kad juos Bahir pasiekdavo ne kaip vientisas tekstas, bet kaip pavien\xc4\x97s i\xc5\xa1traukos \xc4\xafvairiuose ritiniuose ar kodeksuose. \xc5\xa0\xc4\xaf tvirtinim\xc4\x85 sustiprina tai, kad Bahir i\xc5\xa1 ties\xc5\xb3 yra fragmenti\xc5\xa1kas tekstas - pastraipa da\xc5\xbenai nutr\xc5\xabksta svarstymui nesibaigus, tema kei\xc4\x8dia tem\xc4\x85 i\xc5\xa1 pa\xc5\xbei\xc5\xabros be jokios tvarkos._NEWLINE_Kai kurie tyrin\xc4\x97tojai man\xc4\x97, kad knyg\xc4\x85 XII a. para\xc5\xa1\xc4\x97 Izaokas Aklasis arba jo mokiniai. Pirmasis skirsnis, nuo kurio veikalui prigijo pavadinimas Bahir, niekaip neatsikartoja tolesniame tekste. \xc5\xa0viesos ir "aklumo" jai tema visi\xc5\xa1kai i\xc5\xa1nyksta i\xc5\xa1 knygos. Tod\xc4\x97l \xc5\xa1is motyvas buvo laikomas aliuzija \xc4\xaf autoriaus aklum\xc4\x85. Ta\xc4\x8diau \xc5\xa1iuolaikiniai kabalos tyrin\xc4\x97tojai teigia, kad Bahir yra senesnio veikalo - Sefer Raza Rabba - adaptacija. N\xc4\x97ra \xc5\xbeinoma n\xc4\x97 vieno i\xc5\xa1likusio Raza Rabba egzemplioriaus. Patys \xc5\xbeod\xc5\xbeiai raza rabba ver\xc4\x8diami kaip "did\xc5\xbeioji paslaptis". Gershom\'as Scholem\'as liudija, kad veikalas Raza Rabba minimas jau X a. tekstuose kaip itin svarbus ezoterin\xc4\x97s \xc5\xbeinijos \xc5\xa1altinis. Pasak Scholem\'o, \xc5\xa1io teksto egzistavimas paai\xc5\xa1kint\xc5\xb3, "kokiu b\xc5\xabdu gnosticizmo termini technici, simboliai bei mitologemos pateko \xc4\xaf akirat\xc4\xaf ankstyviesiems kabalistams, k\xc5\xabrusiems Provene XII a. b\xc4\x97gyje"\n_START_SECTION_\nReik\xc5\xa1m\xc4\x97\n_START_PARAGRAPH_\nRabinas Avraham\'as Y. Finkel\'is teigia, kad b\xc5\xabtent Bahir yra pirmasis jud\xc4\x97j\xc5\xb3 tekstas, kuriame minimas tzimtzum - Dievo pasitraukimas sukuriant tu\xc5\xa1\xc4\x8di\xc4\x85 erdv\xc4\x99, \xc4\xafgalinan\xc4\x8di\xc4\x85 tolesn\xc4\xaf K\xc5\xabrim\xc4\x85. \xc5\xa0i id\xc4\x97ja, paprastai siejama su Icchako Lurijos (ARI) vardu, yra vienas pla\xc4\x8diausiai \xc5\xbeinom\xc5\xb3 kabalos motyv\xc5\xb3. Finkel\'io liudijimu, b\xc5\xabtent per Bahir\'\xc4\x85 pirm\xc4\x85 kart\xc4\x85 \xc4\xaf judaizm\xc4\x85 patenka ir reinkarnacijos (gilgul) s\xc4\x85voka ._NEWLINE_Vien\xc4\x85 autoritetingiausi\xc5\xb3 Bahir\'o komentar\xc5\xb3 - Peiru\xc5\xa1 haGra - para\xc5\xa1\xc4\x97 Vilniaus Gaonas.'